作者:劉辰翁
標題:沁園春
內容:十八年間，黃公壚下，崔九堂前。嘆人生何似，飄花陌上，妾身難託，賣鏡橋邊。隔幔雲深，繞樑聲徹，不負楊枝舊日傳。主人好，但留髡一石，空惱彭宣。不因浩嘆明年。也不為青衫愴四筵。念故人何在，舊遊如夢，清風明月，野草荒田。俯仰無情，高歌有恨，四壁蕭條久絕弦。秋江晚，但一聲河滿，我自潸然。